Predkladacia správa

	Informácia o priebehu a výsledkoch Svetového summitu o trvalo udržateľnom rozvoji, ktorý sa uskutočnil 26. augusta až 4. septembra 2002 v Johannesburgu, sa predkladá na základe bodu D. 2. uznesenia vlády SR č. 864 zo 7. augusta 2002. Na toto uznesenie nadväzovalo uznesenie vlády SR č. 874 zo 14. augusta 2002  k  Návrhu Národnej správy RIO + 10, v ktorom vláda SR poverila ministra životného prostredia prezentovať výsledky dosiahnuté v uplatňovaní trvalo udržateľného rozvoja na Slovensku na Svetovom summite. Delegácia SR zložená so zástupcov NR SR, MŽP SR, MPSVR SR, MH SR, MZV SR, SAV a mimovládnych organizácií a vedená podpredsedom Rady vlády SR pre trvalo udržateľný rozvoj a ministrom životného prostredia SR, László Miklósom, na ňom vystupovala  v zmysle schválenej Smernice pre postup delegácie SR na Svetovom summite o trvalo udržateľnom rozvoji.
	Na Summite sa zúčastnili delegácie zo 190 štátov a delegácie viacerých vládnych i mimovládnych medzinárodných organizácií a  zoskupení. Delegácie prevažne viedli hlavy štátov alebo predsedovia vlád. Počet účastníkov sa odhadol na 65 000. K najpočetnejším patrili delegácie Japonska (viac ako 600 účastníkov), USA, Veľkej Británie, atď. Početnú delegáciu EÚ viedol Romano Prodi. Summitu sa zúčastnili aj zainteresovaní komisári EÚ. Na čele usporiadateľskej organizácie (OSN) bol jej generálny tajomník Kofi Annan.
	Materiál sa predkladá na rokovanie vlády ako informácia a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predložený na pripomienkové konanie.
	Materiál nemá priamo finančný, ekonomický, environmentálny vplyv, ani vplyv na zamestnanosť.